Karnataka Flood: ಮಳೆಗೆ ಕೊಚ್ಚಿ ಹೋದ ಈರುಳ್ಳಿ ಬೆಳೆ ಕಣ್ಣೀರಲ್ಲಿ ರೈತರು ಬಾಗಲಕೋಟೆ ಅ.16: ಫಸಲಿಗೆ ಬಂದ ಈರುಳ್ಳಿ ಬೆಳೆಯನ್ನು ಇನ್ನೇನು ಕಟಾವು ಮಾಡಿ ಮಾರುಕಟ್ಟೆಗೆ ಸಾಗಿಸಬೇಕು ಎನ್ನುತ್ತಿದ್ದ ರೈತರಿಗೆ ಮಳೆ ಆಘಾತ ನೀಡಿದೆ. ಜಿಲ್ಲೆಯಲ್ಲಿ ಸುರಿದ ಭಾರೀ ಮಳೆಗೆ ಈರುಳ್ಳಿ ಬೆಳೆಗಳು ಕೊಳೆಯಲಾರಂಭಿಸಿದೆ. ಸಾಲ ಸೋಲ ಮಾಡಿ ಈರುಳ್ಳಿ ಬೆಳೆದಿದ್ದ ಬೆಳಗಾರರಿಗೆ ಈ ಬಾರಿ ಮಳೆ ನಷ್ಟ ಉಂಟು ಮಾಡಿದೆ. ಕಳೆದ ನಾಲ್ಕೈದು ದಿನಗಳಿಂದ ವರುಣ ಅಬ್ಬರಿಸುತ್ತಿದ್ದು, ಹೊಲಗಳಲ್ಲಿ ನೀರು ನಿಂತಿದೆ. ಇದರಿಂದಾಗಿ ಈರುಳ್ಳಿ ಗಡ್ಡೆಗಳು ಸಂಪೂರ್ಣವಾಗಿ ಹಾಳಾಗಿವೆ. ಕೈಗೆ ಬಂದ ತುತ್ತು ಬಾಯಿಗೆ ಬಾರದಂತೆ ಆಗಿದೆ. ಈ ಹಿನ್ನಲೆ ಸರ್ಕಾರ ಈ ಕೂಡಲೇ ರೈತರ ನೆರವಿಗೆ ಆಗಮಿಸಬೇಕು ಎಂದು ಇಲ್ಲಿನ ರೈತರು ಮನವಿ ಮಾಡಿದ್ದಾರೆ. ಜಿಲ್ಲೆಯಲ್ಲಿ 23536ಹೆಕ್ಟೇರ್ ಪ್ರದೇಶದಲ್ಲಿ ಕೃಷಿ ಬೆಳೆ ಮಳೆಹಾನಿಗೆ ಒಳಗಾಗಿದೆ. ಮೆಕ್ಕೆಜೋಳ, ತೊಗರಿ, ಸೂರ್ಯಕಾಂತಿ, ಸಜ್ಜೆ,ಹತ್ತಿ,ಕಬ್ಬು ಬೆಳೆ ಜಲಾವೃತವಾಗಿದೆ. ಮಳೆಯಿಂದ ಹಿಂಗಾರು ಬಿತ್ತನೆ ವಿಳಂಬವಾಗಲಿದ್ದು, ಇದರಿಂದ ರೈತರಿಗೆ ಮತ್ತೊಂದು ಹೊಡೆತ ವಾಗಲಿದೆ. ತಡವಾಗಿ ಬಿತ್ತನೆ ಆಗುವುದರಿಂದ ಇಳುವರಿ ಮೇಲೆ ಪರಿಣಾಮ ಬೀರಲಿದೆ. ಇನ್ನು ಕಳೆದ ವಾರದಿಂದ ಜಿಲ್ಲೆಯಲ್ಲಿ ಬಿದ್ದ ಮಳೆಗೆ ತೋಟಗಾರಿಕೆ ಬೆಳೆ ಅಂದಾಜು 1700ಹೆಕ್ಟೇರ್ ಪ್ರದೇಶದಲ್ಲಿ ಹಾನಿಯಾಗಿದ್ದು, ಅದರಲ್ಲಿ ಈರುಳ್ಳಿ ಬೆಳೆ ಆಗಸ್ಟ್ ನಿಂದ ಈವರೆಗೆ 5600ಹೆಕ್ಟೇರ್ ಪ್ರದೇಶದಲ್ಲಿ ಹಾನಿಯಾಗಿ,ಈರುಳ್ಳಿ ಬೆಳೆಗಾರರ ಕಣ್ಣಿನ ನೀರು ತರಿಸಿದೆ. ಇಲ್ಲಿನ ಪ್ರಮುಖ ಬೆಳೆಗಳಲ್ಲಿ ಈರುಳ್ಳಿ ಒಂದಾಗಿದೆ. ಈಗಾಗಲೇ ಬೆಲೆಗಳ ಏರಿಳಿತದಿಂದ ನಲುಗಿರುವ ರೈತರಿಗೆ ಈಗ ಮಳೆ ಭಾರೀ ಪೆಟ್ಟು ನೀಡಿದೆ. ಸಾಲ ಸೋಲ ಮಾಡಿ ಉತ್ತಮ ಬೆಳೆ ನಿರೀಕ್ಷೆಯಲ್ಲಿದ್ದೇವು. ಆದರೆ, ಈ ಆಸೆಯನ್ನು ಮಳೆ ನಿರಾಸೆ ಮಾಡಿದೆ. ಅಳಿದುಳಿದ ಈರುಳ್ಳಿಗಳನ್ನೇ ಈಗ ಶುಚಿ ಮಾಡುತ್ತಿದ್ದೇವೆ ಎನ್ನುತ್ತಾರೆ ಇಲ್ಲಿನ ಐಹೊಳೆ ಗ್ರಾಮದಲ್ಲಿ ರೈತ ರಾಜು ಕಖಂಡಿಕಿ.ಬಾಗಲಕೋಟೆ ಜಿಲ್ಲೆಯ ಇವತ್ತು ಕೊಂಚ ಬಿಡುವು ನೀಡಿದೆ.ಇದರಿಂದ ರೈತರು ಹೊಲಗಳಲ್ಲಿ ಅಳಿದುಳಿದ ಬೆಳೆ ಕಟಾವಿಗೆ ಮುಂದಾಗಿದ್ದಾರೆ. 80 ಸಾವಿರ ವೆಚ್ಚ ಮಾಡಿ ಎರಡು ಎಕರೆಯಲ್ಲಿ ಈರುಳ್ಳಿ ಬೆಳೆಗಳನ್ನು ಬೆಳೆದಿದ್ದೇವು. ಆದರೆ, ಈಗ ಫಸಲು ಸಂಪೂರ್ಣ ಜಲಪಾಲಗಾಗಿದೆ ಎಂದು ಕಣ್ಣೀರಾಗಿದ್ದಾರೆ ರೈತ ಮಹಿಳೆ ಜಯಶ್ರೀ.ಉಕ್ಕುತ್ತಲೇ ಇದ್ದಾಳೆ ಕೃಷ್ಣೆ ಜಿಲ್ಲೆಯಲ್ಲಿ ಕೃಷ್ಣ ನದಿ ನೀರು ಹೆಚ್ಚುತ್ತಲೇ ಇರುವುದು ಜನರಲ್ಲಿ ಮತ್ತಷ್ಟು ಆತಂಕ ಮೂಡಿದೆ. ಮಳೆ ನಿಂತರೂ ನದಿಯ ಪ್ರವಾಹ ಮಾತ್ರ ನಿಂತಿಲ್ಲ. ಈಗಾಗಲೇ ಹಲವು ಗ್ರಾಮಗಳು ಮುಳುಗಡೆ ಭೀತಿಗೆ ತುತ್ತಾಗಿದ್ದು, ನಡುನೀರಲ್ಲೇ ದನಕರ ಸಹಿತ ಮೇವು ಹೊತ್ತು ಸುರಕ್ಷಿತ ತಾಣಗಳತ್ತ ಗ್ರಾಮಸ್ಥರು ತೆರಳುತ್ತಿದ್ದಾರೆ.ಜಿಲ್ಲೆಯಲ್ಲಿ ಮೊನ್ನೆಯೇ ಪ್ರವಾಹ ಬಂದು ಹೋಗಿದೆ, ಈಗ ಮತ್ತೊಮ್ಮೆ ಪ್ರವಾಹ ಬಂದಿದೆ. ಆದರೆ ಇನ್ನು ಸರ್ಕಾರ ಕಣ್ಣುತೆರೆದಿಲ್ಲ. ಪ್ರತಿವರ್ಷ ಪ್ರವಾಹದಿಂದಾಗಿ ಜಿಲ್ಲೆಯ ಜನರು ತತ್ತರಿಸಿ ಹೋಗುತ್ತಿದ್ದಾರೆ. ಈ ಬಗ್ಗೆ ಸೂಕ್ತ ಕ್ರಮಕ್ಕೆ ಮುಂದಾಗಬೇಕು. ಬದುಕು ಕಟ್ಟಿಕೊಳ್ಳುವ ಹೊತ್ತಿಗೆ ಮತ್ತೆ ನೀರಿನಲ್ಲಿ ನಮ್ಮ ಬದುಕು ಮುಳುಗುತ್ತಿದೆ ಎಂದು ಜಮಖಂಡಿ ತಾಲೂಕಿನ ಮುತ್ತೂರು, ತುಬಚಿ ಗ್ರಾಮಸ್ಥರು ಅಲವತ್ತು ಕೊಂಡಿದ್ದಾರೆ.ಸೂರಿಲ್ಲದೆ ಪರದಾಟ: ಜಿಲ್ಲೆಯಲ್ಲಿ ಅಕ್ಟೋಬರ್ 10ರಿಂದ 15ವರೆಗೆ 2576 ಮನೆಗಳು ಹಾನಿಯಾಗಿದ್ದು,3 ಜಾನುವಾರು, ಓರ್ವ ರೈತ ಮೃತಪಟ್ಟಿದ್ದಾರೆ. ಬಾಗಲಕೋಟೆ ತಾಲೂಕಿನಲ್ಲಿ 241, ಬಾದಾಮಿ370, ಗುಳೇದಗುಡ್ಡ121, ಹುನಗುಂದ120,ಇಳಕಲ್ 113, ಜಮಖಂಡಿ271, ರಬಕವಿಬನಹಟ್ಟಿ289,ಮುಧೋಳ640,ಬೀಳಗಿ140ಸೇರಿ 2576ಮನೆಗಳು ಹಾನಿಯಾಗಿದೆ.ಮನೆಹಾನಿಯಾದವರಿಗೆ ಇದುವರೆಗೂ ಯಾವುದೇ ತಾತ್ಕಾಲಿಕ ವ್ಯವಸ್ಥೆ ಜಿಲ್ಲಾಡಳಿತದಿಂದ ಕಲ್ಪಿಸಿಲ್ಲ. ಹೀಗಾಗಿ ಮನೆ ಬಿದ್ದ ಕುಟುಂಬಸ್ಥರು ಬಾಡಿಗೆ ಮನೆ, ಸಂಬಂಧಿಕರ ಮನೆಯಲ್ಲಿ ಜೀವನ ಸಾಗಿಸುತ್ತಿದ್ದಾರೆ. ಮಹಾರಾಷ್ಟ್ರದಲ್ಲಿ ಮಳೆ ಮುಂದುವರೆದ ಹಿನ್ನೆಲೆಯಲ್ಲಿ ಬಾಗಲಕೋಟೆ ಜಿಲ್ಲೆಯಲ್ಲಿ ಕೃಷ್ಣಾ ಘಟಪ್ರಭಾ ಮಲಪ್ರಭಾ ನದಿ ತೀರದ ಗ್ರಾಮಸ್ಥರಲ್ಲಿ ಪ್ರವಾಹದ ಭೀತಿ ಶುರುವಾಗಿದೆ